Tältä näyttää lihapiirakka kaikilla: useita kerroksia, 1,2 kiloa syötävää

Mervi Pasanen

Lahden lihisgateksi ristitty ruoka on tässä: lihapiirakka kaikilla.

Lahtelaisen Burger Mafian myyjättären silmä ei enää räpsähdä, kun tilaan mastokaupungin tällä hetkellä puhutuimman annoksen. Olen saapunut taksilla Kärpäsen nakkarille, sillä nimellä paikka tunnettiin ennen vanhaan.

Mistä on kyse: no siitä, kun viime viikon lauantaina lahtelaisen taksin asiakas ajoi kyydissä samaiselle kioskille ja tilasi lihapiirakan kaikilla. Myyjä kysyi että millä kaikilla. Asiakas vastasi, että kaikilla mitä siihen saa.

Lopputulos: katso itse.

Henna Kuisma on työvuorossa. Juttelen luukulla roikuskellen, kuten nakkarilla kuuluu tehdä.

- Mitäs laitat siihen, kyselen entisen nakkarimyyjän asiantuntemuksella.

- Tähän tulee ensin jättilihis, niitä tehdään varta vasten Helenan kotileipomossa.

- Sitten tulee grillimakkara, suomimakkara, Balkan-makkara, nakki, kaksi jahtimakkarasiivua, 120 grammaa kebablihaa, kaksi kinkkusivua, kananmuna, aurajuustoa, tavallista juustoa, ananasrengas, jauhelihapihvi ja mausteet.

Valitsen ne kaikki mausteet, eli sinappi, ketsuppi, kurkkurelissi ja sipuli.

- Entäs kebablihan kastikkeet, Henna Kuisma kysyy.

Pistetään niistä tomaatti ja chili.

Ai niin! Lihapullat!

Elsa Rusi tietää kertoa että tarina lihisgatesta on levinnyt hyvin. Parikymmentä annosta on ehditty jo tähän mennessä tilata.

- Tässä on pakkaustekninen ongelma, se ei mahdu mihinkään. Salin puolelle se menee lautaselle, mutta mukaan ottaminen on pikkuisen hankalaa.

- Siitä ensimmäisestä annoksesta muuten unohtuivat pekoni ja kokolihapihvi, Elsa Rusi huomauttaa samalla kun Henna Kuisma painii annokseni kanssa.

Kassalla lasku on 22,80. En ottanut sitä puolen litran maitoa, jonka lauantainen taksin asiakas otti. Hänen laskunsa oli 24,20.

Hintaan pitää lisätä taksimatka, joka odotusaikoineen oli 38,50. Kuljettajani Risto Simola kertoi, että aina välillä ihmisille käy niin, että kun on ajettu taksilla nakkarille, niin seuraavana aamuna ei muisteta nakkarikäyntiä lainkaan ja sitten ihmetellään että miten voi olla näin iso taksilasku... jännä juttu!

Alkuperäisen kyydin ajanut taksikuski ei halunnut julkisuuteen, eikä liioin hänen asiakkaansa. Lauantaina paikalle sattui Teemu Reimari, taksikuski itsekin. Otti kuvan kuitista ja laittoi sen Facebookiin. Sieltä se sitten lähti leviämään aika vauhdilla.

Kioskilla arvellaan, että tulevana viikonloppuna takseja saattaa piipahtaa enemmänkin pihassa.

Annos pistettiin mediatalon kirjevaakaan: rapisevalla pussilla, foliokerroksella ja lämpöpakkauksella tukevoitettuna se painaa 1294 grammaa. Suomeksi: lihapiirakka kaikilla painaa 1,2 kiloa. Ei mikään ihme, että annoksen nimeksi on ehdotettu muun muassa pallolaajennusta. Pöydälle avattuna foliopaketissa taksimatkan ajan muhinut eväs on suorastaan pelottava.

Tässä vielä analyyttiset havainnot:

- Älä yritä syödä sitä yksin.

- Käytä veistä tai ainakin haarukkaa.

- Yhden piirakan sisään ahdettuna annos on kuin konvehtirasian suolainen ja rasvainen versio. Osia paljastuu kerroksittain toistensa alta. Se tuo syömiseen tiettyä jännitystä: missä on kebabliha?

- Koe löytämisen ilo: aurajuustomurut ovatkin täällä makkarasiivun alla, kebablihan vieressä.

- Ota viereen juotavaa. Annoksen ostaminen ilman maitoa oli virhe. Tai siis jonkun juotavan. Suosittelen vettä.

- Annoksen ainoa vähääkään terveellinen osio eli ananasrengas kannattaa syödä pieniä paloina muiden makujen välissä, se kivasti puhdistaa suuta. Voit harkita jopa kahden ananasrenkaan tilaamista.

- Keho jää kaipaamaan kasvislisäkettä. Missä ovat ranskanperunat?

- Joko mainittiin että ei ehkä kannata yrittää syödä tätä yksin? Toimituksessa annoksen kimpussa ahersi useampikin haarukoitsija. Sitä jäi vielä.

Ja sitten: onko tästä lihamukin haastajaksi?

Ei ole, mutta jos olisi lämmin kesäilta kavereiden kesken, voisi tilata taksin ja ajaa nakkarille. Jäänee paikalliseksi extremeksi.